МИНИСТЕРСТВО ЗА ТРУД И СОЦИЈАЛНА ПОЛИТИКА

ПРЕДЛОГ НА

ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ВОЛОНТЕРСТВОТО

.

Скопје, јуни 2021 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Законот за волонтерството (”Службен весник на Република Македонија“ бр. 85/2007, 161/2008, 147/2015 и ” Службен весник на Република Северна Македонија“ бр. 124/2019 и 103/2021) се уредува волонтерството, условите и начинот на вршење на волонтерството, правата и обврските на волонтерите и организаторот на волонтерството, договорот за волонтерство, како и евиденцијата на волонтерската работа. Со донесувањето на овој закон државата се вклопи во добрите европски практики и ги усвои препораките на меѓународните организации.

На почетокот на 2015 година, од Министерството за финансии, беше предложен и усвоен Законот за трансформација во редовен работен однос (”Службен весник на Република Македонија“ бр.20/15 и 44/15) кој во одреден сегмент го регулира и волонтерството во јавниот сектор. Со овој Закон се трансформираа волонтерските договори на волонтерите ангажирани во јавниот сектор во договори за редовни вработувања. Дополнително, со овој закон, се поставија критериуми за ограничувања на периодот за волонтирање и бројот на волонтери во јавните институции, како и казни за прекршување на законските одредби од овој закон. Овој закон е сеуште на сила и неговите одредби делумно се во колизија со основниот Закон за волонтерство, и создаваат конфузија и бариери за развој на волонтерството во државата.

Во 2010 година беше донесена Националната стратегија за промоција и развој на волонтерството 2010-2015 година со акционен план за негова имплементација. Како резултат на Стратегијата беше формиран Национален Совет за волонтерство – меѓуресорско интерсекторско тело задолжено за поддршка и мониторинг на имплементацијата на мерките од Стратегијата. Мандатот на членовите на Националниот совет е истечен во 2017 година и во моментот тој нема основ за функционирање, од причини што обврската за неговата работа беше со Стратегијата, а не со Законот.

Заради надминување на предизвиците од 13 годишната имплементација на Законот за волонтерство и понатамошен развој на волонтерските политики во државата, на иницијатива на неколку граѓански организации, кај кои волонтерството е поизразено, со поддршка на кабинетот на Премиерот на Владата на Република Северна Македонија и Министерството за труд и социјална политика се направија сублимирани резултати/предлози од досегашните сознанија, препораки и сугестии за законски измени, предлози за дополнувања и изменувања, донесување на нова стратегија која ќе го поттикне и развие волонтерството, како и надминување на коализијата со Законот за трансформација во редовен работен однос.

Наведената состојба ја наметна потребата од изменување и дополнување на Законот за волонтерство.

II. ЦЕЛИ, НАЧЕЛА И ОСНОВНИ РЕШЕНИЈА

Предлог Законот се заснива на целите и начелата на кои се заснива основниот текст на Законoт.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Законот чие донесување се предлага не повлекува обврска за обезбедување средства за неговото спроведување од Буџетот на Република Северна Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти, како за волонтерите така и за организаторите на волонтерството.

ПРЕДЛОГ НА ЗАКОН  
ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ВОЛОНТЕРСТВОТО

Член 1

Во Законот за волонтерството (”Службен весник на Република Македонија“ бр. 85/2007, 161/2008, 147/2015 и ” Службен весник на Република Северна Македонија“ бр. 124/2019 и 103/2021), во член 3, ставот 3 се менува и гласи:

„Под волонтерство, според овој закон, не се подразбира:

- вршење на задолжителен волонтерски стаж како услов за полагање на стручен испит или за самостојно вршење на дејност согласно закон;

- обавување на стручно оспособување, практична настава и општо - корисна работа без склучување на работен однос согласно закон;

- обавување на практикантство согласно Законот за практикантство;. “

Член 2

Во член 6 ставот 1, се менува и гласи:

„Организатори на волонтерска работа може да бидат:

- здружение, фондација, сојуз, организационен облик на странска организација и Црвениот крст на Република Северна Македонија;

- верска заедница и религиозна група;

- јавна установа;

- орган на државна власт;

- општините, општините во градот Скопје и градот Скопје и

- социјални претпријатија основани согласно закон.“

Во ставот 2 по зборовите „ангажирање на волонтери“ се додаваат зборовите „времетраење на волонтерската работа“.

По ставот 2 се додава девет нови ставови 3, 4, 5, 6, 7, 8, 9, 10 и 11 кои гласат:

„Времетраењето на волонтерската работа кај организатор на волонтерската работа од ставот 1 алинеја 3, 4 и 5 за еден ист волонтер, може да трае најмногу до шест месеци, освен за волонтирање кое се обавува краткотрајно и повремено или во времетраење пократко од 40 часа месечно.

Кај организатор на волонтерската работа од ставот 1 алинеите 3, 4 и 5 на овој член, волонтирањето може да се врши само еднаш од исто лице.

Организатор на волонтерската работа од ставот 1 алинеја 3, 4 и 5, од овој член за волонтерската работа за која е предвидено исплата на надоместок, согласно овој закон, е должен да достави барање за ангажирање на волонтер до Министерството за труд и социјална политика и истото се одобрува врз основа на доставена Програма за волонтирање, проверка во регистарот за ангажирани волонтери и со согласност од Министерството за финансии.

За јавните установи основани од општините, општините во градот Скопје и градот Скопје од став 1 алинеја 3 за кои општината има обезбедено сопствени средства за исплата на надоместок за волонтерска работа, доставуваат барање за ангажирање на волонтер до општината, општините во градот Скопје и градот Скопје и истото се одобрува од страна на општината, општините во градот Скопје и градот Скопје, врз основа на доставена Програма за волонтирање, проверка во регистарот за ангажирани волонтери кој го води Министерството за труд и социјална политика.

Барањето од ставот 5 на овој член, за буџетски корисник од втора буџетска линија се доставува преку ресорното министерство.

По добивање на согласност за волонтирање од ставот 5 на овој член, Министерството за труд и социјална политика доставува известување за одобреното волонтирање, а за согласноста од ставот 6 известување доставува општината , општините во градот Скопје и градот Скопје.

Организаторот на волонтерската работа од ставот 1 алинеја 3, 4 и 5 на овој член е должен да го извести Министерството за труд и социјална политика за ангажирање на волонтерот, за што министерството води регистар за ангажираниот волонтер.

Содржината и формата на регистарот, како и начинот на водење на регистарот од ставот 10 на овој член ги пропишува министерот за труд и социјална политика.

Одредбите од овој член не се однесуваат за организирање на волонтерски работи за меѓународни програми во кои учествува и ги организира Република Северна Македонија.“

# Член 3

Во член 8 во ставот 1 по зборовите „престој во Република Северна Македонија“ се додава запирка и зборовите „ во рок од 30 дена од денот на добивање на барањето.“

По ставот 1 се додава нов став 2 кој гласи:

„Странските лица кои волонтираат во Република Северна Македонија вклучени во меѓународни програми во кои учествува и ги организира Република Северна Македонија, Министерството за труд и социјална политика согласноста ја издава во рок од 10 дена по доставување на барањето.“

Ставовите 2 и 3 стануваат ставови 3 и 4.

Во ставот 4 по зборот „Начинот“ се додаваат зборовите „на вршење на волонтерската работа“.

Член 4

Во член 10 , став 1 по алинејата 6 се додаваат две нова алинеи 7 и 8 кои гласат:

„- отсуство поради приверемена неспособност за работа;

- користење на денови на одмор соодветно како за работниците кај работодавачот организатор на волонтерската работа;“

Алинеите 7, 8 и 9 стануваат алинеи 8, 9 и 10.

Член 5

Во членот 13 став 1 по алинејата 1 се додава нова алинеја 2 која гласи:

„- му издаде на волонтерот опис на правата и обврските во писмена форма;“

Алинеите 2, 3, 4 , 5, 6 и 7 стануваата алинеи 3, 4, 5, 6, 7 и 8.

Во алинејата 3 зборовите „волонтерска книшка“ се заменуваат со зборовите „волонтерска потврда.“

Член 6

Членот 17 се менува и гласи:

„ Член 17

Организаторот на волонтерската работа не смее да склучи договор за волонтерство со лице за вршење на работи и задачи за конкретно постојно работо место, за кое може да се склучи договор за вработување, односно волонтерот не може да обавува редовни работни обврски.“

Член 7

Во насловот на глава V зборовите „ волонтерска книшка“ се заменуваат со зборовите „волонтерска потврда“.

Член 8

Во член 20 во ставот 1, 2 и 3 зборот „ книшка“ се заменува со зборот „потврда“.

По ставот 2 се додава нов став 3 кој гласи:

„ Волонтерска потврда се издава и на волонтер – станско физичко лице.“

Ставот 3 станува став 4.

Член 9

По членот 20 се додава нова глава V-a и нов член 20-а, кои гласат:

„**V-а. Национален совет за промовирање и развој на волонтерството**

Член 20-а

Министерот за труд и социјална политика формира Национален совет за промовирање и развој на волонтерството.

Советот разгледува, дава мислења и препораки за промовирање и развој на волонтерството и врши и други работи утврдени со деловник за работа.

Советот од став 1 на овој член е составен од девет члена и тоа претставници од:

- Министерството за труд и социјална политика;

- Министерството за образование и наука;

- Агенцијата за млади и спорт;

- Генералниот секретаријат на Владата на Република Северна Македонија;

- Заедницата не единиците на локалната самоуправа и

- четири претставници од граѓанските организации.

Претставниците од ставот 1 алинеја 6 ги номинира Генералниот секретаријат при Владата на Република Северна Македонија, по предлог на Советот за соработка и развој на граѓанскиот сектор, а врз основа на претходно објавен јавен повик.

Мандатот на членовите на Советот од ставот 1 на овој член трае 4 години со можност за реизбор.

Начинот на работа на Советот од ставот 1 на овој член се уредува со деловник за работа.“

Член 10

Во член 22 во ставот 1 пред алинеја 1 се додаваат 4 нови алинеии кои гласат:

„- времетраењето на волонтерската работа трае повеќе од шест месеци ( член 6 , став 3);

- волонтерската работа се врши повеќе од еднаш од едно лице ( член 6, став 4);

- организаторот на волонтерската работа не достави барање за волонтерска работа за волонтер за кој е предвиден надоместок за волонтерската работа ( член 6 став 5 и 6);

- организаторот на волонтерската работа не го извести Министерството за труд и социјална политика за ангажирање на волонтерот ( член 6 став 9).“

Алинејата1, 2,3, 4, 5, 6 и 7 стануваат алинеја 5, 6, 7, 8, 9, 10 и 11.

Член 11

Содржината и формата на регистарот, од членот 1 став 6 на овој закон го пропишува министерот за труд и социјална политика во рок од три месеци од денот на донесување на овој закон.

Член 12

Формата и содржината на волонтерската потврда ги пропишува министерот за труд и социјална политика во рок од три месеци од денот на влегување во сила на овој закон.

Член 12

Се овластува Законодавно правната комисија на Собранието на Република Северна Македонија да утврди пречистен текст на Законот за волонтерството.

Член 13

Овој закон влегува во сила со денот на објавувањето во „Службен весник на Република Северна Македонија“.

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ВОЛОНТЕРСТВОТО

Со членот 1 се менува ставот 3 од член 3 со што се допрецизира што не треба да се подразбира под волонтерство. Имено, под волонтерство согласно Законот не се подразбира вршење на задолжителен волонтерски стаж како услов за полагање на стручен испит или за самостојно вршење на дејност согласно закон; обавување на стручно оспособување и практична настава без склучување на работен однос согласно закон; како и обавување на практикантство согласно Законот за практикантство.

Со членот 2 се менува ставот 1 од член 6 зарди допрецизирање на субјектите кои можат да бидат организатоти на волонтерска работа. Покрај тоа, се дополнува ставот 2, со кој се предвидува дека во програмата за волентерска работа треба да биде наведено и времетраење на волонтерската работа. Исто така, членот 6 се дополнува со девет нови става со кои се предвидува времетраењето на волонтерската работа кај јавна установа, орган на државна власт и општините, општините во градот Скопје и градот Скопје да може да трае најмногу до шест месеци, освен за волонтирање кое се обавува краткотрајно и повремено или во времетраење пократко од 40 часа месечно и кај овие организатори на волонтерство , волонтерството може да трае само еднаш од едно лице. Предвидено е ораганизаторите на волонтерската работа (јавна установа; орган на државна власт и општините, општините во градот Скопје и градот Скопје), за ангажирање на волонтер да достават барање за ангажирање на волонтерот до Министертсвото за труд и социјална политика кое се одобрува врз основа на доставена Програма за волонтирање, проверка во регистарот за ангажирани волонтери и со согласност од Министерството за финансии во случај кога е предвиден волонтерски надоместок. За јавните установи основани од општините, општините во градот Скопје и градот Скопје за кои општината има обезбедено сопствени средства за исплата на надоместок за волонтерска работа, доставуваат барање за ангажирање на волонтер до општината, општините во градот Скопје и градот Скопје и истото се одобрува од страна на општината , општините во градот Скопје и градот Скопје, врз основа на доставена Програма за волонтирање, проверка во регистарот за ангажирани волонтери кој го води Министерството за труд и социјална политика.

Кога организатор на волонтерската работа се буџетските корисници од втора буџетска линија, барањето ќе треба да се доставува преку ресорните министерства.

По добивање на согласност за волонтирање, Министерството за труд и социјална политика доставува известување за одобреното волонтирање, а за согласноста која ја издава општината известување доставува општината , единицете во градот Скопје и градот Скопје, а организаторот на волонтерската работа е должен да го извеси Министерството за труд и социјална политика за ангажирање на волонтерот, за што министерството води регистар за ангажираните волонтери.

Со членот 3 се дополнува ставот 1 со кој се предвидува согласноста за вршење на волонтерска работа за странски волонтери која ја издава Министерството за труд и социјална политика да се издава во рок од 30 дена од денот на добивање на барањето. Истиот член се дополнува со нов став 2 со кој се предвидува согласноста за странските лица кои волонтираат во Република Северна Македонија вклучени во меѓународни програми во кои учествува и ги организира Република Северна Македонија да се издава во рок од 10 дена по доставување на барањето.

Со членот 4 се дополнува членот 10 кој го регулира правото на волонтерот и се предвидува покрај постојните права истиот да има и право на отсуство поради привремена неспособност за работа и користење на денови на одмор соодветно како за работниците кај работодавачот организатор на волонтерската работа.

Со членот 5 се дополнува членот 13 со кој се додава нова алинеја со која се предвидува организаторот на волонтерската работа на волонтерот да му даде опис на правата и обврските во писмена форма. Со новата алинеја 3 на овој член се предвидува наместо волонтерска книшка на волонтерот да му се издава волонтерска потврда.

Со членот 6 се менува членот 17 и тоа заради допрецизирање (на истиот), односно се предвидува организаторот на волонтерската работа да не смее да склучи договор за волонтерство со лице за вршење на работи и задачи за конкретно постојно работо место, за кое може да се склучи договор за вработување, односно волонтерот не може да обавува редовни работни обврски.

Со членот 7 и 8 се предвидува менување на зборовите волонтерска книшка со волонтерска потврда, при што членот 20 се дополнува со нов став со кој се предвидува волонтерска потврда да се издава и на волонтер – странско физичко лице.

Со членот 10 се предвидуваат прекршочни одредби.

Со членот 11 се дополнува Законот со нов член 20-а со кој се предвидува формирање на Национален совет за промовирање и развој на волонтерството., како и неговата надлежностите , односно истиот треба да дава мислење и препораки за промовирање и развој на волонтерството. Советот ќе биде составен од 9 члена од кои по еден претставник ќе номинираат Министертсвото за труд и социјална политика, Министерството за образование и наука, Агенцијата за млади и спорт, Генералниот секретаријат на Владата на Република Северна Македонија и Заедницата не единиците на локалната самоуправа, а четири члена ќе бидат номинирани од граѓанските организации по предлог на Советот за соработка и развој на граѓанскиот сектор, а врз основа на претходно објавен јавен повик. Мандатот на Советот е 4 години со можност за реизбор, а неговата работа ќе се уреди со деловник за работа.

Со членот 12 од Предлогот се предвидува Формата и содржината на волонтерската потврда да ја пропише министерот за труд и социјална политика.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата содржани во предлог Законот за измени и дополнување на Законот за волонтерството, се меѓусебно поврзани со одделни одредби од Законот за трансформација во редовен работен однос.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Предлогот на Законот за изменување и дополнување на Законот за волонтерство се наметнува потребата од измени во Законот за трансформација во редовен работен однос.

**Одредби кои се менуваат и дополнуваат во Законот за волонтерството**

Член 3

Под волонтерство се подразбира доброволно давање на лични услуги, знаења и вештини и /или вршење на други активности во корист на други лица, органи, организации и други институции, без надомест.

Со овој закон не се ограничува можноста да се даваат волонтерски услуги кои се од непостојана или случајна природа на доброволна основа , без надомест.

Под волонтерство, според овој закон, не се подразбира вршење на волонтерски стаж, согласно со Законот за работните односи.

Член 6

Организатори на волонтерска работа може да бидат:

- здружение на граѓани и фондација;

- верска заедница и религиозна група;

- јавна установа;

- орган на државна власт и

- единица на локалната самоуправа и градот Скопје.

Организаторот на волонтерската работа од ставот 1 на овој член, ја утврдува потребата од ангажирање на волонтери, видот на услугите и начинот и постапката за обезбедување наза истите, врз основа на програма за волонтирање.

Член 8

Странско лице може да волонтира во Република Северна Македонија врз основа на претходно обезбедена согласност од Министерството за труд и социјална политика и регулиран престој во Република Северна Македонија.

Организаторот на волонтерската работа е должен во рок од 60 дена од денот на издавањето на согласноста од став 1 на овој член, да го извести Министерството за труд и социјална политика за почетокот на волонтирањето на странското лице.

Начинот, постапката и евиденцијата за издавање на согласноста од став 1 на овој член, ја пропишува министерот за труд и социјална политика.

III. Права и обврски на волонтерот и организаторот на волонтерството

Член 10

Волонтерот има право:

- во писмена форма да го добие описот на правата и обврските кои треба да ги исполни и да биде запознаен со условите и опасностите поврзани за време на волонтирањето, пред започнување на волонтирањето;

- да биде запознаен со општите акти на организаторот на услугите, односно на оние делови кои се однесуваат на волонтерските услуги, за кои е ангажиран;

- да користи средства за заштита при работа согласно со прописите за заштита при работа;

- на обука, доколку истата е потребна за обезбедување на услугата која е предмет на договорот;

- на отсуство за време на волонтирањето, ако за тоа постојат оправдани причини;

- на дневен одмор;

- да биде консултиран и информиран при одлучување за начинот на давање на услугите;

- на надомест на однапред договорените трошоци поврзани со волонтерството (трошоци за храна, трошоци за превоз до и од местото на волонтирањето, трошоци за службени патувања и трошоци за обука) и

- на заштита на приватноста и личните податоци.

Надоместокот на трошоци за храна и трошоците за превоз до и од местото на волонтирањето се исплатува најмногу во висина до 15% од просечната месечна плата во Републиката исплатена за претходната година, а трошоците за службени патувања и трошоците за обука, се исплатуваат во иста висина како за вработените кај организаторот на волонтерската работа

Волонтер- странско физичко лице, покрај правата од став 1 на овој член, има право и на трошоци за престој, здравствено осигурување и повратни патни трошоци.

Член 13

Организаторот на волонтерската работа е должен да:

- обезбеди услови за вршење на волонтерската работа согласно со Законот и договорот за волонтерска работа;

- му издаде на волонтерот волонтерска книшка за волонтерската работа и во истата да ги наведе податоците пропишани со овој закон;

- обезбеди материјали и средства за вршење на волонтерската работа;

- обезбеди навремена исплата на однапред договорените трошоци;

- обезбеди тајност на податоците и заштита на приватноста;

- обезбеди други услови пропишани со овој закон или за кои меѓусебно тие се договориле и

- обезбеди осигурување од професионални болести и повреда на работа за време на волонтирањето, согласно со прописите за пензиското и инвалидското осигурување и прописите за здравствено осигурување, доколку така е договорено.

По основа на трошоците поврзани со волонтерската работа утврдени во договорот, не се плаќа данок на личен доход согласно со одредбите на Законот за данокот на личен доход.

Член 17

Организаторот на волонтерската работа не смее да склучи договор за волонтерство со цел да се избегне склучување на договор за вработување.

Член 22

(1) Глоба во износ од 200 до 400 евра во денарска протвивредност ќе му се изрече за прекршок на микро и мал работодавач - правно лице, глоба во износ од 300 до 600 евра во денарска противвредност на среден работодавач - правно лице, глоба во износ од 600 до 1.000 евра во денарска противвредност на голем работодавач - правно лице, ако:

- не го извести Министерството за труд и социјална политика за почетокот на волонтирањето на странско лице (член 8 став (2) од овој закон),

- го стави волонтерот во нееднаква положба поради раса, боја на кожа, пол, возраст, здравствената состојба односно инвалидност, религиозното, политичкото или друго убедување, националното или социјалното потекло, статусот на семејството, имотната состојба, половата насоченост или заради други лични околности (член 9 од овој закон),

- не ја надомести штетата на волонтерот предизвикана за време или во врска со давање на волонтерската услуга, согласно со одредбите од Законот за облигационите односи (член 12 став (2) од овој закон),

- не обезбеди услови за вршење на волонтерска работа согласно со законот и договорот за волонтерската работа, не му издаде волонтерска книшка за волонтерската работа и не ја пополни волонтерската книшка со потребните податоците прпишани со овој закон, не обезбеди навремена исплата на однапред договорените трошоци, не обезбеди тајност на податоците и заштита на приватноста на волонтерот, не обезбеди осигурување од професионални болести, повреда на работа за време на волонтирање, согласно со прописите за пензиско-инвалидско осигурување и прописите за здравствено осигурување и не обезбеди други услови пропишани со овој закон или за кои меѓусебно тие се договориле (член 13 од овој закон),

- не склучи договор за волонтерство со волонтерот во писмена форма, доколку волонтерската работа трае повеќе од 40 часа месечно со домашно физичко лице или не склучи договор за волонтерска работа со странско физичко лице - волонтер (член 14 ставови (1) и (3) од овој закон),

- со склучениот договор за волонтерство го избегне склучувањето на договорот за вработување (член 17 од овој закон) и

- не води евиденција за волонтерската работа за сите волонтери (член 19 став (1) од овој закон).

(2) Глоба во износ од 80 до 150 евра во денарска противвредност ќе му се изрече за прекршокот од ставот (1) на овој член на одговорното лице во правното лице кај микро и мал работодавач, глоба во износ 150 до 300 евра во денарска противвредност кај среден работодавач и глоба во износ 200 до 400 евра во денарска противвредност кај голем работодавач.

(3) За прекршоците од ставовите (1) и (2) на овој член, прекршочна постапка води и прекршочна санкција изрекува надлежниот суд.